વડા પ્રધાન નરેન્દ્ર મોદી વિદેશોમાં જઇને ભારતને મૂડીરોકાણ માટેનું સ્વર્ગ હોવાનું જોરશોરથી બતાવી રહ્યા છે તો બીજી બાજુ અહીં એવા લોકો છે, જેઓ દેશને બર્બર યુગમાં ધકેલવા કૃતનિશ્ચયી છે. આધુનિક અને વિકસિત દેશ બનવાનાં સપનાંને કોલ્ડ સ્ટોરેજમાં ધકેલીને ગામડે-ગામડે, શહેર-શહેરમાં ઝનૂની ધર્માંધતાને હવા આપવામાં આવી રહી છે. પાટનગર નવી દિલ્હીથી માત્ર ૪પ કિ.મી. દૂર એક ગામમાં ધર્મઝનૂનીઓનું એક ટોળું એક વ્યક્તિના ઘરમાં ઘૂસીને ઢોર માર મારીને તેને મોતને ઘાટ ઉતારી દે છે અને તેના પુત્ર અને ઘરની વયોવૃદ્ધ મહિલાઓને લોહીલુહાણ કરી નાખે છે અને તે પણ માત્ર એક અફવાના કારણે કે જેની સચ્ચાઇ જાણવાની કોઇએ કોશિશ સુધ્ધાં કરી નહીં.